CELEX: 32018D0612(01)
Language: mt
Date: 2018-06-07 00:00:00
Title: Deċiżjoni tal-Kummissjoni tas-7 ta’ Ġunju 2018 li tifformalizza l-grupp ta’ esperti dwar il-Politika Doganali tal-Kummissjoni

12.6.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 201/3
            
         DEĊIŻJONI TAL-KUMMISSJONI
   tas-7 ta’ Ġunju 2018
   li tifformalizza l-grupp ta’ esperti dwar il-Politika Doganali tal-Kummissjoni
   (2018/C 201/04)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               It-Trattat dwar il-Funzjonament tal-Unjoni Ewropea (it-TFUE) jikkonferixxi lill-Unjoni l-kompetenza dwar kwistjonijiet b’rabta mad-dwana f’diversi oqsma tal-politiki u l-azzjonijiet interni jew esterni tagħha. It-tħaddim ta’ dik il-kompetenza mill-Unjoni u l-implimentazzjoni tal-miżuri adottati abbażi tagħha mill-Istati Membri, sa mill-1968 sawru u saħħew b’mod progressiv l-unjoni doganali.
            
         
               (2)
            
            
               Bi qbil mal-Komunikazzjoni tal-Kummissjoni bit-titolu Żvilupp tal-Unjoni Doganali tal-UE u l-Governanza tagħha (1), il-Kummissjoni teħtieġ tħeġġeġ mill-ġdid is-sħubija mal-Istati Membri biex tistabbilixxi kunċett komuni tal-ġestjoni ġenerali tal-unjoni doganali tal-UE, biex tiżgura kooperazzjoni aktar flessibbli u effettiva, u tfassil imtejjeb tar-regoli, billi tistieden l-għarfien espert mill-awtoritajiet doganali tal-Istati Membri biex jieħdu sehem bħala korp konsultattiv.
            
         
               (3)
            
            
               Għaldaqstant jenħtieġ ukoll li jkunu żgurati l-applikazzjoni uniformi u l-infurzar effettiv tar-regoli permezz ta’ aktar koordinazzjoni u kooperazzjoni bejn is-servizzi operazzjonali.
            
         
               (4)
            
            
               Barra minn hekk, il-ġestjoni effettiva tal-fruntiera esterna tal-Unjoni, fil-ġurnata tal-lum teħtieġ li l-ġestjoni u l-infurzar tal-liġi tal-fruntiera jkunu ħaġa waħda kontinwa minn fruntiera interna għall-oħra, u biex tkun aktar effettiva teħtieġ li l-kooperazzjoni fil-qrib tkompli tiġi żviluppata u li jittejjeb l-iskambju tal-informazzjoni ma’ amministrazzjonijiet involuti f’oqsma oħrajn rilevanti ta’ politika, bħall-Unjoni tas-sigurtà.
            
         
               (5)
            
            
               Sa issa, fl-iżvilupp tal-politiki, fil-koordinazzjoni u fl-implimentazzjoni tal-unjoni doganali, il-Kummissjoni gawdiet ħafna mill-għarfien espert u l-pariri tal-Grupp tal-Politika Doganali, li twaqqaf fl-1962. Il-Grupp tal-Politika Doganali huwa grupp ta’ esperti informali tal-Kummissjoni, fit-tifsira tad-Deċiżjoni tal-Kummissjoni li tistabbilixxi r-regoli orizzontali għall-gruppi ta’ esperti (2), li jlaqqa’ l-kapijiet tal-amministrazzjonijiet doganali. L-importanza tal-Grupp tal-Politika Doganali kienet rikonoxxuta mill-Kunsill fil-Konklużjonijiet tiegħu dwar ir-Riforma tal-Governanza tal-Unjoni Doganali tal-UE (3).
            
         
               (6)
            
            
               Biex tissaħħaħ il-pożizzjoni tal-Grupp tal-Politika Doganali fil-governanza tal-unjoni doganali filwaqt li tkun żgurata l-konsistenza tal-ħidma li ssir f’dan ir-rigward, u biex l-għarfien espert eżistenti jintuża u jitkabbar, u biex tiġi enfasizzata l-importanza tiegħu għall-proċess tal-governanza tal-unjoni doganali flimkien mad-diskussjonijiet oħrajn involuti, u biex ir-rwol, il-kompiti u l-istruttura tal-grupp jiġu żviluppati u ċċarati, jenħtieġ li l-istatus tal-Grupp tal-Politika Doganali jiġi fformalizzat.
            
         
               (7)
            
            
               Jenħtieġ li l-grupp jagħti l-kontribut tiegħu lill-Kummissjoni biex jgħin biex jiġu ddefiniti l-politika u l-istrateġija doganali u jiġu stabbiliti l-prijoritajiet strateġiċi u operazzjonali għall-iżvilupp u l-ġestjoni tal-unjoni doganali fil-futur, bi qbil mal-għanijiet strateġiċi stabbiliti fil-Komunikazzjoni tal-Kummissjoni dwar l-istrateġija għall-evoluzzjoni tal-unjoni doganali (4).
            
         
               (8)
            
            
               Jenħtieġ ukoll li l-grupp jgħin lill-Kummissjoni biex jiġu stabbiliti l-kooperazzjoni u l-koordinazzjoni ġenerali bejn il-Kummissjoni u l-Istati Membri u partijiet ikkonċernati oħrajn fl-aspetti operazzjonali tal-unjoni doganali u l-implimentazzjoni tal-leġiżlazzjoni, tal-programmi u tal-politiki doganali tal-Unjoni. Barra minn hekk, jenħtieġ li l-grupp iqis u jagħti l-pariri dwar l-aspetti rilevanti ta’ politiki oħrajn li huma rilevanti għad-dwana, bħall-politika kontra l-frodi jew il-ġbir tad-dħul.
            
         
               (9)
            
            
               Jenħtieġ li l-grupp ikun magħmul minn awtoritajiet doganali tal-Istati Membri.
            
         
               (10)
            
            
               Jenħtieġ li jiġu stabbiliti r-regoli dwar l-iżvelar tal-informazzjoni mill-membri tal-grupp.
            
         
               (11)
            
            
               Id-dejta personali trid tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill (5),
            
         IDDEĊIEDIET KIF ĠEJ:
   Artikolu 1
   Suġġett
   Il-grupp ta’ esperti tal-Kummissjoni dwar il-Politika Doganali, (“il-grupp”) huwa stabbilit formalment.
   Artikolu 2
   Kompiti
   Il-kompiti tal-grupp għandhom ikunu:
   
               (a)
            
            
               li jagħti l-pariri strateġiċi lill-Kummissjoni dwar kwistjonijiet ta’ politika doganali u dwar kif jista’ jittejjeb it-tħaddim tal-unjoni doganali;
            
         
               (b)
            
            
               li jagħti l-pariri lill-Kummissjoni dwar it-tħaddim effettiv u effiċjenti tal-unjoni doganali, u pariri dwar kif għandhom jaħdmu l-implimentazzjoni tal-politika u kwistjonijiet oħrajn b’rabta mal-politika;
            
         
               (c)
            
            
               li jaqsam l-esperjenza, l-aħjar prattika u l-informazzjoni dwar riskji ġodda u sfidi għat-tħaddim, għall-finanzjament u għall-konformità;
            
         
               (d)
            
            
               li jagħti pariri strateġiċi lill-Kummissjoni dwar l-attivitajiet fil-kuntest tal-programmi finanzjarji li ġejjin:
               
                           (i)
                        
                        
                           Dwana 2020, stabbilit bir-Regolament (UE) Nru 1294/2013 tal-Parlament Ewropew u tal-Kunsill (6);
                        
                     
                           (ii)
                        
                        
                           Fiscalis 2020, stabbilit bir-Regolament (UE) Nru 1286/2013 tal-Parlament Ewropew u tal-Kunsill (7);
                        
                     
         
               (e)
            
            
               li jagħti l-pariri dwar kwistjonijiet b’rabta mal-ġbir tad-dħul li huma fir-responsabbiltà tad-dwana;
            
         
               (f)
            
            
               li jagħti l-pariri strateġiċi dwar il-kwistjonijiet li ġejjin:
               
                           (i)
                        
                        
                           inizjattivi politiki u ta’ programmi li qegħdin jiġu żviluppati jew li huma ppjanati, u leġiżlazzjoni ppjanata li tbiddel jew ikollha impatt fuq il-politika doganali eżistenti, jew li taffettwa l-proċeduri tat-tħaddim;
                        
                     
                           (ii)
                        
                        
                           kwistjonijiet ta’ implimentazzjoni tal-politika tat-tħaddim li joħorġu minn leġiżlazzjoni ġdida;
                        
                     
                           (iii)
                        
                        
                           kwistjonijiet li jkollhom impatt fuq l-organizzazzjoni tal-amministrazzjonijiet jew tal-awtoritajiet tal-Istati Membri, inklużi programmi ta’ taħriġ u programmi edukattivi, il-baġit jew il-kapaċità;
                        
                     
                           (iv)
                        
                        
                           kull kwistjoni oħra li tkun ta’ natura strateġika dwar kwistjonijiet b’rabta mad-dwana jew kwistjonijiet li fihom il-membri jkunu involuti, u li jkunu f’oqsma politiċi tal-Unjoni differenti mill-unjoni doganali;
                        
                     
         
               (g)
            
            
               jattwa l-iskambju tal-esperjenza u tal-prattika t-tajba fil-qasam tad-dwana.
            
         Artikolu 3
   Konsultazzjoni
   Il-Kummissjoni tista’ tikkonsulta lill-grupp dwar kull kwistjoni b’rabta mad-dwana.
   Artikolu 4
   Sħubija
   1.   Il-membri għandhom ikunu awtoritajiet tad-dwana, kif iddefinit fil-punt (1) tal-Artikolu 5 tar-Regolament (UE) Nru 952/2013 tal-Parlament Ewropew u tal-Kunsill (8). Il-membri għandhom jaħtru r-rappreżentanti tagħhom fil-livell tad-Direttur Ġenerali tad-DĠ TAXUD jew ta’ kap ta’ dipartiment jew f’livell ekwivalenti, u għandhom ikunu responsabbli biex jiżguraw li r-rappreżentanti tagħhom jipprovdu l-livell ta’ għarfien espert meħtieġ.
   2.   Ir-rappreżentanti tal-Membri li, fil-fehma tad-DĠ TAXUD, ma jikkonformawx mal-kundizzjonijiet stabbiliti fl-Artikolu 339 tat-Trattat dwar il-Funzjonament tal-Unjoni Ewropea, ma għandhomx jibqgħu jiġu mistiedna biex jipparteċipaw fil-laqgħat tal-grupp, u jistgħu jiġu sostitwiti għall-kumplament taż-żmien tal-mandat tagħhom.
   Artikolu 5
   Presidenza
   Il-grupp għandu jkun ippresedut mid-Direttur Ġenerali tad-DĠ TAXUD, jew fl-assenza tad-Direttur Ġenerali, minn rappreżentant ieħor tal-Kummissjoni li jinħatar mid-DĠ TAXUD.
   Artikolu 6
   Operazzjoni
   1.   Bi qbil mar-regoli orizzontali, il-grupp għandu jaħdem fuq it-talbiet tad-DĠ TAXUD.
   2.   Fil-prinċipju, il-laqgħat tal-grupp għandhom isiru fil-bini tal-Kummissjoni.
   3.   Id-DĠ TAXUD għandu jipprovdi s-servizzi segretarjali. Jistgħu jattendu l-laqgħat tal-grupp u tas-sottogruppi tiegħu uffiċjali tal-Kummissjoni minn dipartimenti oħrajn li jkollhom interess fil-proċedimenti.
   4.   Bi ftehim mad-DĠ TAXUD, b’maġġoranza sempliċi tal-membri tiegħu, il-grupp jista’ jiddeċiedi li jiftaħ il-laqgħat tiegħu għall-pubbliku.
   5.   Il-minuti tad-diskussjoni ta’ kull punt fuq l-aġenda u tal-opinjonijiet li jingħataw mill-grupp għandhom ikunu siewja u sħaħ. Il-minuti għandhom jitħejjew mis-segretarjat taħt ir-responsabbilità tal-President.
   6.   Il-grupp għandu jadotta l-opinjonijiet, ir-rakkomandazzjonijiet jew ir-rapporti tiegħu b’kunsens. Meta ssir votazzjoni, ir-riżultat tal-votazzjoni għandu jiġi deċiż b’maġġoranza sempliċi tal-membri. Il-membri li jkunu vvutaw kontra għandhom id-dritt li jkollhom dokument li jiġbor fil-qosor ir-raġunijiet għall-pożizzjoni tagħhom mehmuż mal-opinjonijiet, mar-rakkomandazzjonijiet jew mar-rapporti.
   Artikolu 7
   Sottogruppi
   1.   Id-DĠ TAXUD jista’ jistabbilixxi sottogruppi biex jeżaminaw kwistjonijiet speċifiċi abbażi ta’ termini ta’ referenza ddefiniti mid-DĠ TAXUD. Is-sottogruppi għandhom jaħdmu skont ir-regoli orizzontali u għandhom jirrapportaw lura lill-grupp. Dawn is-sottogruppi għandhom jiġu xolti malli jintlaħaq l-għan tal-mandat tagħhom.
   2.   Min ikun membru tal-grupp biss jista’ jinħatar membru ta’ sottogrupp.
   Artikolu 8
   Esperti mistiedna
   Id-DĠ TAXUD jista’ jistieden esperti b’kompetenza speċifika dwar suġġett fuq l-aġenda biex jieħdu sehem fil-ħidma tal-grupp jew tas-sottogruppi fuq bażi ad hoc.
   Artikolu 9
   Osservaturi
   1.   Individwi, organizzazzjonijiet u entitajiet pubbliċi jistgħu jingħataw status ta’ osservatur, skont ir-regoli orizzontali, bi stedina diretta jew wara sejħa għall-applikazzjonijiet.
   2.   L-organizzazzjonijiet u l-entitajiet pubbliċi li jinħatru bħala osservaturi għandhom jaħtru lir-rappreżentanti tagħhom.
   3.   L-osservaturi u r-rappreżentanti tagħhom jistgħu jkunu awtorizzati mill-President biex jieħdu sehem fid-diskussjonijiet tal-grupp u jipprovdu l-għarfien espert. Madankollu, ma jkollhomx id-dritt tal-vot u ma għandhomx jieħdu sehem fit-tfassil ta’ rakkomandazzjonijiet jew ta’ pariri tal-grupp.
   Artikolu 10
   Regoli ta’ proċedura
   Fuq proposta mid-DĠ TAXUD u bi qbil miegħu, il-grupp għandu jadotta r-regoli ta’ proċedura tiegħu b’maġġoranza sempliċi tal-membri tiegħu, abbażi tar-regoli standard ta’ proċedura għall-gruppi ta’ esperti, b’konformità mar-regoli orizzontali.
   Artikolu 11
   Segretezza professjonali u trattament ta’ informazzjoni kklassifikata
   Il-membri tal-grupp u r-rappreżentanti tagħhom, kif ukoll l-esperti u l-osservaturi mistiedna, huma soġġetti għall-obbligu tas-segretezza professjonali, li skont it-Trattati u r-regoli ta’ implimentazzjoni tagħhom, japplika għall-membri kollha tal-istituzzjonijiet u l-persunal tagħhom, u mar-regoli tal-Kummissjoni dwar is-sigurtà fir-rigward tal-protezzjoni tal-informazzjoni kklassifikata tal-Unjoni, stabbiliti fid-Deċiżjonijiet tal-Kummissjoni (UE, Euratom) 2015/443 (9) u 2015/444 (10). Fil-każ li dawn l-obbligi ma jiġux rispettati, il-Kummissjoni tista’ tieħu l-miżuri xierqa kollha.
   Artikolu 12
   Trasparenza
   1.   Il-grupp u s-sottogruppi għandhom jiġu rreġistrati fir-Reġistru tal-gruppi ta’ esperti.
   2.   Rigward il-kompożizzjoni tal-grupp, għandha tiġi ppubblikata d-dejta li ġejja fir-Reġistru tal-gruppi ta’ esperti:
   
               (a)
            
            
               l-ismijiet tal-awtoritajiet tad-dwana;
            
         
               (b)
            
            
               l-ismijiet tal-osservaturi.
            
         3.   Id-dokumenti rilevanti kollha, bħalma huma l-aġendi, il-minuti u s-sottomissjonijiet tal-parteċipanti, għandhom ikunu disponibbli fir-Reġistru tal-gruppi ta’ esperti inkella permezz ta’ link bejn ir-Reġistru u sit web apposta, fejn tkun tinsab din l-informazzjoni. L-aċċess għas-siti web apposta ma għandux ikun soġġett għar-reġistrazzjoni tal-utent jew xi restrizzjoni oħra. B’mod partikolari, l-aġenda u dokumenti rilevanti oħra li jagħtu l-kuntest, għandhom jiġu ppubblikati fi żmien xieraq qabel il-laqgħa, u wara dan, jiġu ppubblikati l-minuti kemm jista’ jkun malajr. Għandu jkun previst li ma jiġux ippubblikati biss dawk id-dokumenti li d-divulgazzjoni tagħhom iddgħajjef il-protezzjoni ta’ ċerti interessi pubbliċi jew privati ddefiniti fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (11).
   Artikolu 13
   Spejjeż tal-laqgħat
   1.   Dawk li jieħdu sehem fl-attivitajiet tal-grupp u tas-sottogruppi ma għandhomx jitħallsu għas-servizzi li jagħtu.
   2.   L-ispejjeż tal-ivvjaġġar u tas-sussistenza tal-parteċipanti fl-attivitajiet tal-grupp u tas-sottogruppi għandhom jiġu rimborżati mill-Kummissjoni. Ir-rimborż għandu jsir skont id-dispożizzjonijiet fis-seħħ fil-Kummissjoni u fil-limiti tal-approprjazzjonijiet disponibbli allokati lid-dipartimenti tal-Kummissjoni skont il-proċedura annwali għall-allokazzjoni tar-riżorsi. Ir-rimborż għandu jkun limitat għal parteċipant wieħed minn kull Stat Membru.
   
      Magħmul fi Brussell, is-7 ta’ Ġunju 2018.
      
         
            Għall-Kummissjoni
         
         Pierre MOSCOVICI
         
            Membru tal-Kummissjoni
         
      
   
   
      (1)  COM(2016) 813 final tal-21 ta’ Diċembru 2016.
   
      (2)  C(2016) 3301 final tat-30 ta’ Mejju 2016.
   
      (3)  ĠU C 171, 6.6.2014, p. 1.
   
      (4)  COM(2008) 169 final tal-1 ta’ April 2008.
   
      (5)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-movement liberu ta’ dik id-data (ĠU L 8, 12.1.2001, p. 1).
   
      (6)  Ir-Regolament (UE) Nru 1294/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi programm ta’ azzjoni għad-dwana fl-Unjoni Ewropea għall-perjodu 2014–2020 (Dwana 2020) u jirrevoka d-Deċiżjoni 624/2007/KE (ĠU L 347, 20.12.2013, p. 209).
   
      (7)  Ir-Regolament (UE) Nru 1286/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi programm ta’ azzjoni biex jittejjeb it-tħaddim tas-sistemi ta’ tassazzjoni fl-Unjoni Ewropea għall-perijodu 2014-2020 (Fiscalis 2020) u jirrevoka d-Deċiżjoni Nru 1482/2007/KE (ĠU L 347, 20.12.2013, p. 25).
   
      (8)  Ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1).
   
      (9)  Id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).
   
      (10)  Id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-Sigurtà għall-protezzjoni ta’ informazzjoni kklassifikata tal-UE (ĠU L 72, 17.3.2015, p. 53).
   
      (11)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).